ร้านแลกเงินติวเข้มรับปปง.ลุยตรวจพ.ค.นี้
สมาคมแลกเปลี่ยนเงินตราต่างประเทศติวเข้มร้านค้า รับมือ ปปง. สุ่มตรวจเดือน พ.ค.นี้
30 มี.ค. 2558

สมาคมแลกเปลี่ยนเงินตราต่างประเทศติวเข้มร้านค้า รับมือ ปปง. สุ่มตรวจเดือน พ.ค.นี้
น.ส.ชนาพร  พูนทรัพย์หิรัญ นายกสมาคมแลกเปลี่ยนเงินตราต่างประเทศ เปิดเผยว่า เมื่อเร็วๆ นี้ สมาคมได้จัดเวิร์กช็อปเกี่ยวกับกฎระเบียบและหลักเกณฑ์ของสำนักงานป้องกันและปราบปรามการฟอกเงิน (ปปง.) เนื่องจาก ปปง.ได้แจ้งว่าในเดือน พ.ค.จะเริ่มการสุ่มสำรวจร้านรับแลกเปลี่ยนเงินตราต่างประเทศที่มีอยู่ทั่วประเทศประมาณ 1,000 ราย ว่ามีการปฏิบัติตามกฎหมาย ปปง.เกี่ยวกับการฟอกเงินหรือไม่ 
เบื้องต้น ปปง.กำหนดให้การทำธุรกรรมซื้อขายเงินตราต่างประเทศจะต้องให้ลูกค้าแสดงตัวตน มีเอกสารประจำตัว และต้องมีการพิสูจน์ตัวตนที่แท้จริงของลูกค้า ในกรณีการรับซื้อขายเป็นเงินสด 2 ล้านบาท ต้องรายงาน ปปง.ภายใน 15 วัน และหากพบธุรกรรมมีเหตุอันควรสงสัยให้แจ้งภายใน 7 วัน และหากพบรายชื่อลูกค้าอยู่ในรายชื่อหรือสนับสนุนผู้ก่อการร้ายให้แจ้งทันที
ปัจจุบันมีผู้ประกอบธุรกิจร้านค้าแลกเปลี่ยนเงินตราต่างประเทศ จำนวน 1,675 แห่ง โดยในปี 2557 มีปริมาณการซื้อขาย 4,225 ล้านเหรียญสหรัฐ เฉลี่ยเดือนละ 300-400 ล้านเหรียญสหรัฐ แต่ในเดือนแรกของปีนี้ลดลงไป 37% โดยลดลงตามธุรกิจการท่องเที่ยว